钦定古今图书集成/理学汇编/学行典/第263卷 > 雷次宗
## 钦定古今图书集成/理学汇编/学行典/第263卷 > 雷次宗

按《宋书隐逸传》：“雷次宗，字仲伦，豫章南昌人也。少入
庐山，事沙门释慧远，笃志好学，尤明《三礼》《毛诗》，隐退
不交世务。本州辟从事，员外散骑侍郎，征，并不就。与
子侄书，以言所守曰：‘夫生之修短，咸有定分。定分之
外，不可以智力求，但当于所禀之中，顺而勿率耳。吾
少婴羸，患事锺养疾，为性好闲，志栖物表。故虽在童’”
穉之年，已怀远迹之意。暨于弱冠，遂托业庐山，逮事
释和尚。于时师友渊源，务训弘道，外慕等夷，内怀悱
发。于是洗气神明，玩心坟典，勉志勤躬，夜以继日。爰
有山水之好，悟言之欢，实足以通理辅性，成夫亹亹
之业；乐以忘忧，不知朝日之晏矣。自游道餐风，二十
馀载，渊匠既倾，良朋凋索。续以衅逆违天，备尝荼蓼，
畴昔诚愿，顿尽一朝，心虑荒散，情意衰损。故遂与汝
曹归耕垄畔，山居谷饮，人理久绝，日月不处，忽复十
年，犬马之齿，已逾知命，崦嵫将迫，前涂几何？实远想
尚子五岳之举，近谢居室琐琐之勤。及今耄未至惛，
衰不及顿，尚可厉志于所期，纵心于所托，栖诚来生
之津梁，专气暮年之“摄养，玩岁日于良辰，偷馀乐于
将除，在心所期，尽于此矣。汝等年各长成，冠娶已毕，
修惜衡泌，吾复何忧？但愿守全所志，以保令终耳。自
今以往，家事大小，一勿见关子平之言，可以为法。”元
嘉十五年，征次宗至京师，开馆于鸡笼山，聚徒教授，
置生百馀人。会稽朱膺之、颍川庾蔚之并以儒学监
总诸生。时国子学未立，上留心蓺术，使丹阳尹何尚
之立元学，太子率更令何承天立史学，司徒参军谢
元立文学，凡四学，并建。车驾数幸次宗学馆，资给甚
厚。又除给事中，不就。久之，还庐山，公卿以下，并设祖
道。二十五年，诏曰：“前新除给事中雷次宗，笃尚希古，
经行明修，自绝招命，守志隐约。宜加升引，以旌退素。
可散骑侍郎。”后又征诣京邑，为筑室于锺山西岩下，
谓之招隐馆，使为皇太子诸王讲《丧服经》，次宗不入
公门，乃使自华林东门入延贤堂就业。二十五年，卒
于锺山，时年六十三。太祖与江夏王义恭书，道次宗
亡。义恭答曰：“雷次宗不救所疾，甚可痛念。其幽栖穷
薮，自宾圣朝，克己复礼，始终若一。伏惟天慈弘被，亦
垂矜愍。”子肃之，颇传其业，官至豫章郡丞。